b'\n_START_ARTICLE_\nLilius (suku)\n_START_PARAGRAPH_\nLilius on suomalainen s\xc3\xa4\xc3\xa4tyl\xc3\xa4issuku. Yl\xc3\xa4-Satakunnasta l\xc3\xa4ht\xc3\xb6isin olevassa suvussa on esiintynyt sotilaita, valtiomiehi\xc3\xa4, liikemiehi\xc3\xa4 ja professoreita, mutta erityisesti tuomareita ja pappeja. Kulttuurin piiriss\xc3\xa4 tulevat esiin l\xc3\xa4hinn\xc3\xa4 kirjallisuuteen liittyv\xc3\xa4t saavutukset ja lahjoitukset erilaisiin sivistystarkoituksiin. Lilius on yksi Suomen vanhimmista yh\xc3\xa4 elossa olevista suvuista.\n_START_SECTION_\nHistoria\n_START_PARAGRAPH_\nLiliuksen suvun kantais\xc3\xa4 oli Karkun pit\xc3\xa4j\xc3\xa4n Rainion kyl\xc3\xa4ss\xc3\xa4 asunut varakas ratsupalvelusta suorittanut nimismies Johan "Hans" Johansson Rainenius (s. 1540), er\xc3\xa4\xc3\xa4n my\xc3\xb6h\xc3\xa4isen j\xc3\xa4lkel\xc3\xa4isens\xc3\xa4 muistelmissa "Hannes Birkarlen", viimeisi\xc3\xa4 pirkkalaisp\xc3\xa4\xc3\xa4llik\xc3\xb6it\xc3\xa4. Rainion kyl\xc3\xa4n taloista ratsutilaksi yhdist\xc3\xa4nytt\xc3\xa4 Hans Johaninpojan perhett\xc3\xa4 pidettiin jo n\xc3\xa4ihin aikoihin johtavaan satakuntalaiseen v\xc3\xa4est\xc3\xb6 kerrokseen kuuluvana. H\xc3\xa4nen vaimonsa Beata Markusdotterin \xc3\xa4idinis\xc3\xa4 oli maavouti Henrik Henriksson, D\xc3\xb6nsbyn herra. Hans Johaninpoika oli ilmeisesti valistunut ja varakas mies, joka l\xc3\xa4hetti poikansa Henricus Johannis Liliuksen (K 1657) Turun akatemiaan, josta my\xc3\xb6hemmin tuli L\xc3\xa4ngelm\xc3\xa4en kirkkoherra. Henricus Liliuksen puoliso oli Sofia Jakobintyt\xc3\xa4r, jonka is\xc3\xa4 oli Vesilahden kirkkoherra Jacobus Matthiae Wesilaxius. \xc2\xa0Avioparin kolme poikaa Johannis, Andreas ja Gustavus l\xc3\xa4hetettiin opiskelemaan Turun akatemiaan. H\xc3\xa4nen poikansa Johannes ja Andreas toimi L\xc3\xa4ngelm\xc3\xa4en kirkkoherroina ja Gustavus Messukyl\xc3\xa4n kirkkoherrana. Hans Johaninpojan tyt\xc3\xa4r Margareeta nai vuonna 1624 r\xc3\xa4lssitilalisen Bertil Matinpojan (1605\xe2\x80\x931681). Verrattain aikaisessa vaiheessa osa suvusta talonpoikaistui, samoin kuin esimerkiksi k\xc3\xa4vi Falck-, Munck- ja Rachlitius-s\xc3\xa4\xc3\xa4tyl\xc3\xa4issuvuille S\xc3\xa4\xc3\xa4mingist\xc3\xa4. T\xc3\xa4m\xc3\xa4 n\xc3\xa4kyy siten, ett\xc3\xa4 paikkakunnille j\xc3\xa4\xc3\xa4neiden j\xc3\xa4lkel\xc3\xa4isten kummeina ei lainkaan esiintynyt s\xc3\xa4\xc3\xa4tyl\xc3\xa4ishenkil\xc3\xb6it\xc3\xa4 tai muun suvun piriin kuuluneita._NEWLINE_Suvun useat sukupolvet ovat vaikuttaneet muun muassa kirkkoherroina L\xc3\xa4ngelm\xc3\xa4ell\xc3\xa4 ja Messukyl\xc3\xa4ss\xc3\xa4, jossa suvun viiden sukupolven edustajat hallitsivat kirkkoherran virkaa l\xc3\xa4hes keskeyksett\xc3\xa4 vuosina 1690\xe2\x80\x931848. Suvun j\xc3\xa4senet ovat toimineet kirkkoherroina my\xc3\xb6s Joutsenossa, Sahalahdella, J\xc3\xa4\xc3\xa4skess\xc3\xa4, Virolahdella, Sakkolassa, Kalvolassa, Orivedell\xc3\xa4, Tyrv\xc3\xa4\xc3\xa4ll\xc3\xa4, Ulvilassa ja Hattulassa. _NEWLINE_1700-luvulla oli suvun j\xc3\xa4seni\xc3\xa4 aktiivisesti mukana Suomen kulttuuriel\xc3\xa4m\xc3\xa4ss\xc3\xa4, joka n\xc3\xa4kyi muun muassa toimintana Aurora-seurassa, \xc3\x85bo Tidningarissa ja Turun Soitannollisessa Seurassa Suku ollut my\xc3\xb6s n\xc3\xa4kyv\xc3\xa4sti mukana Turun akatemian alkuajoista saakka, joka korostui kustavilaiseen aikaan tultaessa. Turun akatemiaan liittyy my\xc3\xb6s oletettavasti erheellinen kertomus Lilius-nimen alkuper\xc3\xa4st\xc3\xa4, joka olisi juontanut liljakasveja koskevasta v\xc3\xa4it\xc3\xb6skirjasta De lilis. Johannes Henrici Lilius puolusti Turun akatemiassa vuosina 1651, 1653 ja 1656 kolmenkin professorin v\xc3\xa4it\xc3\xb6skirjoja eri asteisia tutkintoja varten, mutta yksik\xc3\xa4\xc3\xa4n niist\xc3\xa4 ei k\xc3\xa4sittele liljakasveja._NEWLINE_Talousel\xc3\xa4m\xc3\xa4ss\xc3\xa4 suku on ollut vahvasti mukana Suomen kolmanneksi vanhimmassa yrityksess\xc3\xa4 Tamfeltin historiassa, jonka pitk\xc3\xa4aikaisena toimitusjohtana oli Henrik Lilius. Kirjankustantamoalalla toimi Lilius & Hertzberg -kustantamo, jonka perustajina oli Carl-Gustaf Liliuksen is\xc3\xa4 Kasimir Lilius. Armas August Lilius sek\xc3\xa4 poikansa Karl Holger Thorleif Lilius toimivat my\xc3\xb6s kirjankustantamoalalla Papyrus Oy:n toimitusjohtajina._NEWLINE_Suvun piiriss\xc3\xa4 perustettuja sivistysrahastoja ovat esimerkiksi F. O. Liliuksen testamenttirahasto Helsingin yliopiston oikeustieteelisess\xc3\xa4 tiedekunnassa, Nanny Liliuksen stipendirahasto ja Arvid, Harri ja Heidi Liliuksen rahasto Helsingin Suomalaisessa Yhteiskoulussa._NEWLINE_Vahvan s\xc3\xa4\xc3\xa4tyl\xc3\xa4issuvun leima n\xc3\xa4kyy Liliusten suvulla my\xc3\xb6s siin\xc3\xa4, ett\xc3\xa4 sukuun on aikojen kuluessa ollut avioliittojen kautta kytkent\xc3\xb6j\xc3\xa4 moniin suomalaisiin aatelis- ja sivistyssukuihin.'